N á v r h
 
Z á k o n 

z ............... 2003,

ktorým sa mení a dopĺňa zákon Národnej rady Slovenskej republiky
č. 233/1995 Z. z. o súdnych exekútoroch a exekučnej činnosti (Exekučný poriadok) v znení neskorších predpisov  

Národná rada Slovenskej republiky sa uzniesla na tomto zákone:

Čl. I

Zákon Slovenskej národnej rady č. 233/1995 Z. z. o súdnych exekútoroch a exekučnej činnosti (Exekučný poriadok) v znení zákona č. 211/1997 Z. z., zákona č. 353/1997 Z. z., zákona č. 235/1998 Z. z., zákona č. 240/1998 Z. z., zákona č. 280/1999 Z. z., nálezu Ústavného súdu SR č. 415/2000, zákona č. 291/2001 Z. z. a zákona č. 32/2002 Z. z. sa mení a dopĺňa takto:

1.	V § 10 ods. 1 písmeno b) sa za slovo „vzdelanie“ vkladajú slová „druhého stupňa“ a za slovo „vzdelaní“ vkladajú slová „druhého stupňa“.

2.	V poznámke pod čiarou k odkazu 3 sa citácia „Zákon č. 172/1990 Zb. o vysokých školách v znení zákona Národnej rady Slovenskej republiky č. 41/1994 Z. z.“ nahrádza citáciou „zákona č. 131/2002 Z. z. o vysokých školách v znení neskorších predpisov

3.	V § 10 sa odsek 1 dopĺňa písmenami f) a g), ktoré znejú:
„f) 	nemá uložené disciplinárne opatrenie zbavenia výkonu exekútorského úradu, [§ 221 ods. 2 písm. c)] , 
g) 	nemá uložené disciplinárne opatrenie vyčiarknutia zo zoznamu advokátov alebo koncipientov, vyčiarknutia zo zoznamu komerčných právnikov, zbavenia výkonu notárskeho úradu alebo odvolania z funkcie sudcu podľa osobitných predpisov.“.

4.	 § 10 sa dopĺňa odsekmi 4 až 6, ktoré znejú:
	„(4) Bezúhonným na účely tohto zákona je ten, u koho nie je preukázateľne spochybnené, že bude pri výkone exekučnej činnosti čestne a svedomito plniť povinnosti exekútora.
(5) Bezúhonným na účely tohto zákona nie je ten, kto bol právoplatne odsúdený za úmyselný trestný čin a ten, komu bolo odsúdenie za obzvlášť závažný trestný čin, trestné činy korupcie a trestný čin zneužitia právomoci verejného činiteľa zahľadené podľa osobitného predpisu. 
 (6) Bezúhonnosť sa preukazuje odpisom z registra trestov nie starším ako tri mesiace.“.

5.	V § 222 ods. 2 sa na konci pripájajú tieto slová: „a exekútorovi, ktorému bola v rozsudku súdu prvého stupňa vyslovená vina za úmyselný trestný čin alebo trestný čin súvisiaci s exekučnou činnosťou, a to až do právoplatnosti rozsudku.“.

6.	Za § 236 sa vkladá § 237, ktorý znie :

„§ 237
Prechodné ustanovenia účinné od 1. júla  2003
(1) Exekútor je povinný do 30. septembra 2003 predložiť komore odpis z registra trestov. Komora podá ministrovi najneskôr do 31. decembra 2003  návrh na odvolanie exekútora, ktorý nie  je bezúhonný podľa tohto zákona. Minister bez zbytočného odkladu odvolá exekútora, ktorý nie je bezúhonný podľa tohto zákona.
(2) Exekútor, ktorý k 1. júlu 2003 nespľňa podmienku vzdelania podľa § 10 ods. 1 písm. b) je povinný splniť podmienku vzdelania podľa § 10 ods. 1 písm. b) do 1. júla 2008.
(3) Exekútorovi, ktorý nesplní povinnosť podľa odseku 2 výkon exekútorského úradu 1. júla 2008 zanikne.“.

Čl. II

Tento zákon nadobúda účinnosť 1. júla 2003.